NÁRODNÁ RADA SLOVENSKEJ REPUBLIKY

**V. volebné obdobie**

**––––––––––––––––––––––––––––––––––––––––––––––––––––––––––––––––**

**Návrh**

**zákon**

**z ............... 2011,**

**ktorým sa mení a dopĺňa zákon Národnej rady Slovenskej republiky č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

# Čl. I

Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., zákona č. 18/2007 Z. z., zákona č. 272/2007 Z. z., zákona č. 330/2007 Z. z., zákona č. 464/2007 Z. z., zákona č. 653/2007 Z. z., zákona č. 206/2008 Z. z., zákona č. 284/2008 Z. z., zákona č. 447/2008 Z. z., zákona č. 461/2008 Z. z., zákona č. 560/2008 Z. z., zákona č. 192/2009 Z. z., zákona č. 214/2009 Z. z., zákona č. 8/2010 Z. z., zákona č. 133/2010 Z. z., zákona č. 34/2011 Z. z. a zákona č. 250/2011 Z. z. sa mení a dopĺňa takto:

1. V § 15 ods. 2 veta za bodkočiarkou znie:

„povolenie nemožno previesť na inú fyzickú osobu alebo právnickú osobu, ak tento zákon neustanovuje inak.“

2. V § 16 ods. 2 sa za prvú vetu dopĺňa nová veta v znení:

„Zmena údajov v povolení je aj zmena dotknutých údajov z dôvodu prechodu povolenia podľa tohto zákona.“

3. V § 17 ods. 2 sa na konci bodka nahrádza čiarkou a pripájajú sa slová „okrem prípadu, ak došlo k prechodu povolenia podľa tohto zákona.“

4. V § 19 ods. 1 písm. b) znie:

„b) prestal spĺňať podmienky na vydanie povolenia (§ 12 ods. 2 až 4 písm. a)),“.

5. V § 20 písm. b) znie:

„b) zánikom právnickej osoby, ak tento zákon neustanovuje inak.“.

6. Za § 102i sa vkladá § 102j, ktorý znie:

 „§ 102j

(1) Ak zanikne príspevková organizácia, zriadená obcou alebo vyšším územným celkom podľa osobitného zákona81), ktorá je zdravotníckym zariadením poskytujúcim zdravotnú starostlivosť, rozdelením, zlúčením alebo splynutím, prechádza povolenie na prevádzkovanie ambulancie záchrannej zdravotnej služby podľa § 11 ods. 1 písm. a) tohto zákona na jej právneho nástupcu. Ak zanikne príspevková organizácia, zriadená obcou alebo vyšším územným celkom podľa osobitného zákona81), ktorá je zdravotníckym zariadením poskytujúcim zdravotnú starostlivosť, zrušením bez právneho nástupcu, prechádza povolenie na prevádzkovanie ambulancie záchrannej zdravotnej služby podľa § 11 ods. 1 písm. a) tohto zákona dňom jej zrušenia na jej zriaďovateľa.

(2) Zmeny údajov v povolení vzniknuté podľa ods. 1 nevyžadujú vydanie nového rozhodnutia; orgán príslušný na vydanie povolenia vyznačí v povolení takéto zmeny údajov do 15 dní od ich oznámenia. Súčasťou oznámenia je doklad o zmene údaju.“

Poznámka pod čiarou k odkazu 81 znie:

„81) Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“.

**Čl. II**

Tento zákon nadobúda účinnosť dňom vyhlásenia.